## Carlos Mazón: “La Generalitat cedix a l’Ajuntament de Sant Joan d’Alacant 12.800 metres quadrats per a ampliar el seu poliesportiu municipal”

*** Assenyala que esta actuació “convertirà les instal·lacions esportives en un dels punts neuràlgics de Sant Joan perquè els veïns gaudisquen d’un espai de convivència social”
* Recorda que la Comunitat Valenciana és la primera autonomia a introduir deduccions fiscals per a la pràctica esportiva que, juntament amb la resta de rebaixes fiscals, “van beneficiar més de 424.000 persones en la passada campanya de la renda”
* Reafirma el compromís del Consell amb Sant Joan amb inversions com el futur soterrament del pas per als vianants de la rotonda de Gibeller o la gestió per part de la Generalitat del Centre Doctor Esquerdo de salut mental**

**Sant Joan d'Alacant.**

El president de la Generalitat, Carlos Mazón, ha anunciat que “l’Administració autonòmica cedix de manera gratuïta a l’Ajuntament de Sant Joan d’Alacant un solar de més de 12.800 metres quadrats per a ampliar el seu poliesportiu municipal”.

El cap del Consell ha rubricat un protocol d’intencions juntament amb l’alcalde de la localitat, Santiago Román, en el qual la Generalitat es compromet a una cessió inicial dels terrenys per deu anys prorrogables fins a arribar als 20 anys.

Durant la seua intervenció, Mazón ha assenyalat que “Sant Joan viu un moment de gran intensitat esportiva amb clubs que funcionen molt bé i atrauen nous esportistes per la qual cosa és fonamental que puguen oferir instal·lacions adequades per a tots els seus usuaris”.

En este sentit, ha indicat que “este és un dels motius que expliquen la necessitat que té este poliesportiu de créixer per a atendre una demanda esportiva que continua augmentant”.

Així, ha traslladat que la futura ampliació “convertirà el poliesportiu en un dels punts neuràlgics de Sant Joan perquè els veïns gaudisquen d’un espai de convivència social”.

**L’esport com a motor del canvi**

Carlos Mazón ha realçat que “qualsevol societat moderna i avançada entén que l’esport ja no és un simple passatemps, sinó que és salut i especialment beneficiós per a la salut mental”. Així, ha assenyalat que “una comunitat que realitza exercici físic rebaixa el gasto farmacèutic, hospitalitzacions i aconseguix prolongar la seua edat mitjana de vida”.

“Quan les persones fan qualsevol tipus d’activitat esportiva també lluiten millor que ningú contra la soledat i es conquisten valors com el treball en equip o la cultura de l’esforç” ha continuat, “la qual cosa es traduïx en prosperitat i longevitat”.

És per això que, tal com ha subratllat el president, des del Consell del Canvi i la Recuperació s’aposta pel foment de l’esport i ha reiterat el suport de la Generalitat a les diferents federacions i col·lectius, així com als ajuntaments perquè milloren les instal·lacions públiques al servici de la ciutadania.

En este sentit, ha recordat que la Comunitat Valenciana “és la primera autonomia que ha introduït deduccions fiscals per a la pràctica esportiva per a les rendes mitjanes i baixes ja que una activitat tan beneficiosa ha d’estar el més estesa possible”.

“Unes deduccions que, juntament amb les derivades per gastos de dentista, adquisició d’ulleres o lents de contacte, atenció a la salut mental i malalties cròniques o rares, van beneficiar més de 424.000 persones en tot el nostre territori en la passada campanya de la renda i que estem mantenint en la d’enguany” ha conclòs Mazón.

**Compromís amb Sant Joan d’Alacant**

El president de la Generalitat ha destacat que “per primera vegada en els pressupostos del Consell apareix l’estudi per a començar amb el projecte i execució del soterrament del pas de la rotonda de Gibeller” que és l’accés per als vianants de Sant Joan d’Alacant a l’Hospital Universitari Sant Joan d’Alacant per a, d’esta manera, “garantir la seguretat dels veïns i la correcta circulació del trànsit”.

En este sentit, ha reafirmat el compromís del Consell amb la localitat amb actuacions com el Centre Doctor Esquerdo, l’administració del qual ha assumit la Generalitat este mateix any després que la Diputació d’Alacant el gestionara durant més de quatre dècades.

Fecha: 30/05/2025